Agrova Baltics

AS Agrova Baltics (agrākais nosaukums APF Holdings) ir Latvijas pārvaldītājsabiedrība, kuras uzņēmumi nodarbojas ar putnkopību, vistu olu un olu produktu ražošanu un tirdzniecību, kā arī gāzes un organiskā mēslojuma ražošanu, kas saistīta ar putnkopības ražošanas procesu. Uzņēmums ir dibināts 2017. gadā. Tā galvenais birojs ir Mārupē, bet galvenā ražotne — Alūksnes novada Ziemera pagastā.

AS APF Holdings akcijas tiek kotētas Nasdaq Riga biržā First North Baltic sarakstā (kods EGG). Lielākie akcionāri (2023. gada novembrī): SIA J.A. Investment Holdings (68,55 %), Jurijs Adamovičs (8,90 %), Omni Industries B.V. (7,42 %).

 Vēsture 
1961. gada 7. februārī  tika pieņemts lēmums par Alūksnes rajona starpkolhozu putnu fermas dibināšanu kolhoza "Vienība" teritorijā. Pirmos cāļus sāka audzet kolhozu "Vienība" un "Vārpa" pielāgotās kūtīs, bet pavasarī sāka celt putnu fermu. Pirmajā gadā tika saražoti 476,8 tūkstoši olu. Vēlāk tika uzveltas vairākas kūtis, palīgēkas un dzīvojamās mājas darbiniekiem.

1966. gadā 28. decembrī ferma kļuva par valsts uzņēmumu "Alūksnes putnu fabrika", kas pakļauta ražošanas apvienībai "Latvijas rūpnieciskā putnkopība". Sākās mehanizācijas ieviešana. 1970. gados tika veikta cehu celtniecība un iekārtu modernizācija. 1976. gadā tika saražoti 1,3 miljoni olu. 1985. gadā tika saražoti 19,5 miljoni olu.

1992. gadā valsts uzņēmums tika pārveidots par Alūksnes rajona paju sabiedrību "Alūksnes putni".
1996. gadā privāti investori dibināja uzņēmumu SIA "VISTAKO", kas pārņēma putnu fabriku.

2011. gadā uzņēmums pārtrauca ražošanu.
No 2012. līdz 2016. gadam ražotnē notika rekonstrukcijas darbi, lai varētu pildīt ES prasības.
2016. gada uzņēmumu, kas bija bankrota priekšā, pārņēma Jurijs Adamovičs.
2017. gada 18. janvārī SIA "VISTAKO" pārdēvēja par SIA "Alūksnes putnu ferma". Uzņēmuma pārvaldībai 2017. gada 3. februārī tika dibināta pārvaldītājsabiedrība SIA "APF Holdings".
2017. gadā atsākās ražošana.
2019. gadā tika uzsākta otrās putnu novietnes atjaunošana, ko atklāja 2020. gada aprīlī.
2020. gada rudenī uzņēmums sāka trešās putnu novietnes rekonstrukciju, ko nodeva ekspluatācijā 2021. gada novembrī.

2021. gada 22. janvārī pārvaldītājsabiedrība SIA "APF Holdings" tika reorganizēta par akciju sabiedrību AS "APF Holdings".
2023. gadā AS "APF Holdings" sāka sākotnējo publisko piedāvājumu. Akciju publiskais piedāvājums notika no 13. līdz 30. oktobrim ar cenu 6,81 eiro par vienu akciju. 30. oktobrī parakstīšanos pagarināja līdz 3. novembra, vienlaikus samazinot cenu līdz 5,11 EUR. 9. novembrī sākās AS "APF Holdings" akciju kotēšana Nasdaq Riga biržā, akcijas iekļaujot First North Baltic sarakstā.
2024. gada novembrī uzņēmums Alūksnē nodeva ekspluatācijā jaunu olu produktu ražošanas un noliktavu kompleksu, ieguldot tajā vairāk kā 2,7 miljonus eiro. 27. novembrī "APF Holdings" paziņoja, ka, investējot  eiro, ir uzsācis uz olām balstītas produktu grupas — sporta un veselības uztura ar zīmolu Fiteg² — ražošanu un tirdzniecību.
2025. gada 21. janvārī Alūksnes jaunais ražošanas komplekss sāka darbu, ražojot šķidro olu masu, šķidro olu baltumu un šķidro olu dzeltenumu.

2025. gada 3. novembrī tika paziņots, ka AS "APF Holdings" lielākais akcionārs Jurijs Adamovičs ir nodibinājis pārtikas ražošanas uzņēmumu grupu Agrova International, kas plāno iegādāsies ražošanas aktīvus Eiropā. Grupas pārvaldītājsabiedrība AS Agrova International dibināta 30. septembrī, un tās akciju 100 % turētāja ir SIA Agrova Holdings, kas savukārt pieder SIA J.A. Investment Holdings.
Oktobra beigās AS Agrova International pārņēma Adamovičam un SIA J.A. Investment Holdings piederošās APF akcijas.
2025. gada 29. decembrī AS "APF Holdings" tika pārdēvēta par AS Agrova Baltics.

 Grupas struktūra 
Grupas mātes uzņēmumam AS "APF Holdings" ir meitas uzņēmumi:
 SIA "Alūksnes putnu ferma", mājputnu audzēšana un olu ražošana;
 SIA "APF Trading", olu vairumtirdzniecība;
 SIA "Oluskne", mājputnu audzēšanas un olu ražošanas pakalpojumu sniegšana;
 SIA "Preiļu putni", mājputnu audzēšana un vistu mazuļu audzēšana;
 SIA "APF Energy", gāzes un organiskā mēslojuma ražošana.

 Atsauces 

 Ārējās saites 
 APF Holdings
 Fiteg² no olām ražots sporta un veselības uzturs
 APF Holdings Nasaq Baltic

Kategorija:Latvijas uzņēmumi
Kategorija:Lauksaimniecības uzņēmumi
Kategorija:Nasdaq Riga biržā kotētie uzņēmumi